《游小金山 其二》
明代·吴旦

返照到兰舲，龙宫喜暂停。竹边山气紫，蘋外水烟青。

乍逆喧林鸟，低飞出草萤。高斋夜无寐，听诵法华经。

作者简介：广东南海人，字而待，号兰皋。嘉靖举人。官归州守，治行第一，擢山西按察司佥事。与欧大任、梁有誉、黎民表、李时行结社广州南园，称南园后五子，以追踪明初孙蕡等南园五子之风。有《兰皋集》。